Moordverdagte vra derde psigiatriese evaluasieGerhard Jansen van Vuuren het Dinsdag emosieloos in die hof gesit (Foto: Anja van der Merwe, Facebook) Gerhard Jansen van Vuuren het Dinsdag in die hooggeregshof in Johannesburg gevra om vir psigiatriese evaluasie gestuur te word. Dié evaluasie sal bepaal of hy toerekeningsvatbaar was toe hy sy gewese meisie, Andrea Venter (25), sowat 11 jaar gelede vermoor het. Jansen van Vuuren se verhoor het Dinsdag in die hooggeregshof begin. Hy het emosieloos en stil soos ’n standbeeld in die beskuldigdebank gesit. Sy regsverteenwoordiger, Innocent Mthembu, het ’n aansoek ingedien om te vra dat Jansen van Vuuren deur ’n private psigiater geëvalueer moet word. Hy het aangevoer dat hy nie by sy volle verstand was toe hy Venter vermoor het nie, omdat hy steroïde gebruik het. Jansen van Vuuren is reeds in 2012 deur twee psigiaters evalueer. Mthembu sê art. 78 en 79 van die Strafproseswet het destyds egter geëis het dat hy as moordverdagte deur drie psigiaters geëvalueer moes word, daarom dat hy nou nóg ŉ evaluasie aanvra. Die wet het egter in 2017 verander en vereis nou dat evaluasies deur slegs twee psigiaters voldoende is. Die staatsaanklaer, adv. Makwena Mokwatedi, het ook aangevoer dat die verdediging se aansoek ’n onnodige vertraging van die saak sal veroorsaak. “Die saak sloer reeds meer as tien jaar lank en die verdediging het meer as genoeg tyd gehad om só ŉ aansoek in te dien,” het Mokwatedi in die hof gesê. Regter AJ Matjele het gevra dat die saak na Woensdag moet oorstaan, sodat hy ’n besluit oor die aansoek kan neem. Die verhoor is verlede jaar reeds twee keer uitgestel. Andrea se pa, Dries, en broer, Kobus, het Dinsdag hul teleurstelling oor die soveelste uitstel uitgespreek. “Ons is teleurgesteld. Ons het gehoop die saak sou vandag begin sodat dit afgehandel kan word. Ons het reeds jare lank gewag vir hierdie dag,” het Kobus gesê. “Elke hofsaak is soos ’n wond wat weer oopgekrap word,” het ’n emosionele Dries buite die hof aan Maroela Media gesê.